Pri konaní premiéra Matoviča som si spomenul na článok, ktorý som pred časom čítal od Vladimíra Jancuru. A tam uvádzal, ako si Marián Čalfa zavolal Václava Havla v roku 1989 na debatu medzi štyrmi očami a tam mu asi veľmi priamočiaro vysvetlil, ako funguje politika, nech sa tým pravidlám teraz podriadi, nech ho počúva a všetko bude dobré. Havel bol v tom čase úplný politický nováčik.
Tak si teda hovorím, že by bolo fajn, keby takto niekto "do duše" prehovoril aj k Igorovi Matovičovi, nech sa spamätá – akurát neviem, kto by to mohol byť. Kollár, Sulík aj prezidentka, všetci okolo neho chodia v rukavičkách. A je vôbec takému človeku, ktorý si stále, aj po prevzatí moci žije vo svojom vlastnom svete, možné niečo vysvetliť?
Príčetní ľudia vo vládnej koalícii by sa už mohli popozerať aj po alternatíve, kto iný by mohol namiesto Matoviča v tomto krízovom období riadiť vládu. Ako si všimla už asi väčšina pozorovateľov, to, čo predvádza v týchto dňoch Igor Matovič, má veľmi ďaleko od zodpovednej krízovej politiky a manažmentu. Ak sa to nedá s ním, nech ho vládna koalícia na poste nahradí lepším manažérom a pragmatikom.